เรือประมงพื้นบ้านบ้านบ่ออิฐ จังหวัดสงขลากว่า 20 ลำ เตรียมหยุดออกเรือทำการประมงเข้าสู่ฤดูมรสุม
ศูนย์อุตุนิยมวิทยาภาคใต้ฝั่งตะวันออก รายงานสภาพอากาศในวันนี้ ว่า มรสุมตะวันออกเฉียงเหนือพัดปกคลุมอ่าวไทย ภาคใต้และทะเลอันดามัน ประกอบกับร่องมรสุมพาดผ่านภาคใต้ตอนล่าง ทำให้ภาคใต้ฝั่งตะวันออกมีฝน หรือฝนฟ้าคะนองหลายพื้นที่ และมีฝนหนักบางแห่งทางตอนล่างของภาค ขอให้ประชาชนในพื้นที่เสี่ยงภัยระวังอันตรายจากฝนตกหนักและฝนที่ตกสะสม ส่วนชาวเรือควรเดินเรือด้วยความระมัดระวังและหลีกเลี่ยงบริเวณที่มีฝนฟ้าคะนองภาคใต้ฝั่งตะวันออกมีเมฆเป็นส่วนมากกับมีฝนฟ้าคะนองร้อยละ 60 ของพื้นที่ และมีฝนหนักบางแห่งทางตอนล่างของภาค ตั้งแต่จังหวัดสุราษฎร์ธานีขึ้นไป ลมตะวันออกเฉียงเหนือ  ความเร็ว 15-30 กม./ชม.ทะเลมีคลื่นสูงประมาณ 1 เมตร บริเวณที่มีฝนฟ้าคะนองคลื่นสูง 1-2  เมตร ตั้งแต่จังหวัดนครศรีธรรมราชลงมา ลมตะวันออกเฉียงเหนือ ความเร็ว 15-35 กม./ชม.ทะเลมีคลื่นสูง 1-2 เมตร บริเวณที่มีฝนฟ้าคะนองคลื่นสูงมากกว่า 2 เมตรขณะที่ เรือประมงพื้นบ้านในชุมชนบ้านบ่ออิฐ ตำบลเกาะแต้ว อำเภอเมือง จังหวัดสงขลา  กว่า 20 ลำ เตรียมหยุดออกเรือทำการประมง หลังมีการแจ้งเตือนจากศูนย์อุตุนิยมวิทยาภาคใต้ฝั่งตะวันออก ว่าขณะนี้ภาคใต้ฝั่งตะวันออกเข้าสู่ฤดูมรสุมลมตะวันออกเฉียงเหนือแล้ว ทำให้ชาวประมงพื้นบ้านรีบเดินทางกลับเข้าฝั่ง ถึงแม้ว่าบริเวณชายฝั่งสภาพคลื่นลมเริ่มจะมีคลื่นลมพัดเข้าหาฝั่ง แต่กลางทะเลเริ่มมีคลื่นแล้วและมีฝนตกอย่างต่อเนื่องตั้งแต่เมื่อคืนนี้